

**(สำเนา)**

**ประกาศมูลนิธิเทคโนโลยีสารสนเทศตามพระราชดำริสมเด็จพระเทพรัตนราชสุดา ฯ สยามบรมราชกุมารี**

**เรื่อง รับสมัครคัดเลือกบุคคลเพื่อรับทุนการศึกษาไปศึกษาวิชา**

**ณ มหาวิทยาลัยเทคโนโลยีและการออกแบบแห่งสิงคโปร์**

**(Singapore University of Technology and Design : SUTD) สาธารณรัฐสิงคโปร์**

**ประจำปีการศึกษา ๒๕๖๖ (ค.ศ. ๒๐๒๓) ระดับปริญญาเอก หลักสูตรภาษาอังกฤษ**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

ด้วยมหาวิทยาลัยเทคโนโลยีและการออกแบบแห่งสิงคโปร์ (Singapore University of Technology and Design : SUTD) สาธารณรัฐสิงคโปร์ ได้ทูลเกล้าฯ ถวายทุนการศึกษาแด่สมเด็จพระกนิษฐาธิราชเจ้า   
กรมสมเด็จพระเทพรัตนราชสุดา ฯ สยามบรมราชกุมารี เพื่อพระราชทานแก่บุคคลที่มีคุณสมบัติตามข้อกำหนดของมหาวิทยาลัยไปศึกษาระดับปริญญาเอก ในสาขาวิชาด้านวิศวกรรมศาสตร์ หรือวิทยาศาสตร์ ที่มหาวิทยาลัยเทคโนโลยีและการออกแบบแห่งสิงคโปร์ จำนวน ๓ ทุน ประจำปีการศึกษา ๒๕๖๖ (ค.ศ. ๒๐๒๓) ระดับปริญญาเอก หลักสูตรภาษาอังกฤษ ดังรายละเอียดต่อไปนี้

**๑. ทุนที่รับสมัคร** ทุนระดับปริญญาเอก สาขาวิชาด้านวิศวกรรมศาสตร์ หรือวิทยาศาสตร์ (หลักสูตรภาษาอังกฤษ) จำนวน ๓ ทุน รายละเอียดของทุนและเงื่อนไขการศึกษาตามเอกสารแนบท้าย

**๒. คุณสมบัติของผู้มีสิทธิสมัครคัดเลือก**

ผู้มีสิทธิสมัครคัดเลือกต้องมีคุณสมบัติ ดังนี้

๒.๑ มีสัญชาติไทย

๒.๒ เป็นผู้มีวุฒิทางการศึกษาและผลการเรียน ดังนี้

(๑) กำลังศึกษาในชั้นปีสุดท้ายของหลักสูตรระดับปริญญาตรีหรือหลักสูตรอื่นที่เทียบได้ในระดับเดียวกันในสาขาวิชาตามเอกสารแนบท้าย และต้องได้คะแนนเฉลี่ยสะสมรวมทุกภาคการศึกษาที่ผ่านมาในระดับปริญญาตรี ไม่ต่ำกว่า ๓.๕๐ (ในระบบการวัดผลที่คิดคะแนน ให้ A = ๔ B = ๓ C= ๒ D = ๑   
E หรือ F= ๐) หรือผลการเรียนอยู่ในกลุ่มที่มีคะแนนสูงสุด ๕% (Top ๕%) ของชั้นเรียนเดียวกัน หรือได้เกียรตินิยมอันดับหนึ่ง หรือ

(๒) สำเร็จการศึกษาระดับปริญญาตรี หรือปริญญาโท หรือคุณวุฒิอย่างอื่นที่เทียบได้ในระดับเดียวกันในสาขาวิชาตามเอกสารแนบท้าย และต้องได้คะแนนเฉลี่ยสะสมตลอดหลักสูตรการศึกษาในระดับปริญญาตรีไม่ต่ำกว่า ๓.๕๐ (ในระบบการวัดผลที่คิดคะแนน ให้ A = ๔ B = ๓ C= ๒ D = ๑ E หรือ F= ๐) หรือผลการเรียนอยู่ในกลุ่มที่มีคะแนนสูงสุด ๕% (Top ๕%) ของชั้นเรียนเดียวกัน หรือได้เกียรตินิยมอันดับหนึ่ง

๒.๓ ผู้สมัครสอบที่มีผลการเรียนเฉลี่ยสะสมรวมทุกภาคการศึกษาที่ผ่านมา หรือตลอดหลักสูตรการศึกษาไม่เป็นไปตามหลักเกณฑ์ที่กำหนด ตามข้อ ๒.๒ จะต้องมีหนังสือรับรองผลการเรียนจากสถานศึกษา มาแสดงว่าเป็นผู้มีผลการเรียนเทียบเท่ากับผลการเรียนที่กำหนดไว้ตามเอกสารแนบท้าย หากผู้ใดไม่มีหนังสือรับรองผลการเรียนมาแสดง จะถือว่าไม่มีสิทธิในการสมัครคัดเลือกครั้งนี้

๒.๔ สำหรับผู้สมัครที่ไม่ได้ศึกษาในหลักสูตรนานาชาติ ที่ใช้ภาษาอังกฤษในการเรียนการสอน ต้องมีคะแนนผลการทดสอบภาษาอังกฤษ ที่มีอายุไม่เกิน ๒ ปีนับถึงวันที่ปิดรับสมัคร **(วันที่ ๑๗ กุมภาพันธ์ ๒๕๖๖)** ดังนี้

๒.๔.๑ คะแนน TOEFL ไม่ต่ำกว่า ๙๐ คะแนน (internet-based) หรือ

๒.๔.๒ คะแนน IELTS ไม่ต่ำกว่า ๖.๕ คะแนน

๒.๕ เป็นผู้ไม่อยู่ระหว่างการรับทุนอื่นใด หากอยู่ระหว่างการรับทุนอื่นใด หรือยังมีข้อผูกพัน  
การปฏิบัติราชการ/ปฏิบัติงานชดใช้ทุน ต้องได้รับอนุมัติจากต้นสังกัด

๒.๖ มีสุขภาพและพลานามัยสมบูรณ์

**๓. การรับสมัคร**

๓.๑ ผู้ประสงค์จะสมัครคัดเลือก สามารถดูรายละเอียดทางอินเทอร์เน็ต ในเว็บไซต์ของมูลนิธิเทคโนโลยีสารสนเทศตามพระราชดำริฯ ที่ https://www.princess-it.org/th/scholarship/sutd/ พร้อมทั้งสามารถพิมพ์แบบฟอร์มที่ใช้ในการสมัครคัดเลือกจากเว็บไซต์ดังกล่าวได้

๓.๒ ผู้ประสงค์จะสมัครคัดเลือก สามารถสมัครได้ตั้งแต่บัดนี้ จนถึง**วันที่ ๑๗ กุมภาพันธ์ ๒๕๖๖**

๓.๒ **กำหนดการและวิธีการยื่นใบสมัครคัดเลือก** ผู้สมัครคัดเลือกจะต้องกรอกรายละเอียดในใบสมัครคัดเลือกให้ครบถ้วนและถูกต้อง พร้อมทั้งลงลายมือชื่อด้วยตนเอง และส่งใบสมัคร หลักฐานและเอกสารต่างๆ ไปที่ มูลนิธิเทคโนโลยีสารสนเทศตามพระราชดำริสมเด็จพระเทพรัตนราชสุดา ฯ สยามบรมราชกุมารี เลขที่ ๗๓/๑ อาคาร สวทช. ถนนพระรามที่ ๖ เขตราชเทวี กรุงเทพมหานคร ๑๐๔๐๐ **ภายในวันที่ ๑๗ กุมภาพันธ์ ๒๕๖๖   
ทางไปรษณีย์ลงทะเบียนด่วนพิเศษ (EMS)** โดยจะถือวันที่ทำการไปรษณีย์ต้นทางประทับตรารับเอกสารเป็นสำคัญ และหากผู้สมัครคัดเลือกนำส่งเอกสารเอง จะถือวันที่งานสารบรรณของมูลนิธิเทคโนโลยีสารสนเทศตามพระราชดำริฯ ประทับตรารับเอกสารเป็นสำคัญ

๓.๓ **หลักฐานและเอกสารประกอบการสมัครที่จะต้องส่งให้มูลนิธิเทคโนโลยีสารสนเทศตามพระราชดำริฯ** มีดังนี้

(๑) ใบสมัครที่พิมพ์จากอินเทอร์เน็ต พร้อมติดรูปถ่ายหน้าตรง ไม่สวมหมวก ไม่สวมแว่นตาดำ ขนาด ๑.๐ x ๑.๕ นิ้ว ซึ่งถ่ายไว้ไม่เกิน ๑ ปี จำนวน ๑ ฉบับ พร้อมลงลายมือชื่อในใบสมัครให้ครบถ้วน

(๒) สำเนาระเบียนแสดงผลการเรียน (Transcript of records) ฉบับภาษาอังกฤษที่มี  
ตรามหาวิทยาลัยประทับรับรอง จำนวน ๑ ฉบับ

(๓) สำเนาปริญญาบัตร หรือสำเนาหนังสือรับรองการสำเร็จการศึกษาฉบับภาษาอังกฤษที่มีตรามหาวิทยาลัยประทับรับรอง จำนวน ๑ ฉบับ หรือสำเนาหนังสือรับรองสถานภาพการศึกษา กรณีผู้สมัครที่กำลังศึกษาอยู่ชั้นปีสุดท้ายของหลักสูตรระดับปริญญาตรี

(๔) หนังสือรับรองจากอาจารย์ที่ปรึกษา หรือผู้บังคับบัญชา เขียนเป็นภาษาอังกฤษ   
จำนวน ๓ ท่าน รวม ๓ ฉบับ

(๕) ประวัติส่วนตัวเป็นภาษาอังกฤษ (Curriculum vitae) จำนวน ๑ ฉบับ

(๖) สำเนาผลการทดสอบภาษาอังกฤษ (ตามที่ประกาศนี้ได้กำหนดไว้)

(๗) สำเนาบัตรประจำตัวประชาชน/สำเนาบัตรประจำตัวเจ้าหน้าที่ของรัฐ จำนวน ๑ ฉบับ

(๘) สำเนาหนังสือเดินทางไทย (Passport) จำนวน ๑ ชุด (กรณีมีหนังสือเดินทางอยู่แล้ว)

(๙) หนังสืออนุญาตให้สมัครจากส่วนราชการเจ้าสังกัด หรือหน่วยงานเจ้าของทุน (ถ้ามี)

**๔. วิธีการคัดเลือกผู้ได้รับทุน**

๔.๑ มูลนิธิเทคโนโลยีสารสนเทศตามพระราชดำริฯ ร่วมกับสำนักงานพัฒนาวิทยาศาสตร์และเทคโนโลยีแห่งชาติ (สวทช.) (ปฏิบัติหน้าที่ฝ่ายเลขานุการฯ) และมหาวิทยาลัยเทคโนโลยีและการออกแบบ  
แห่งสิงคโปร์ จะประเมินผู้สมัครคัดเลือกจากใบสมัคร เอกสารและหลักฐานต่าง ๆ เพื่อ**ประกาศรายชื่อผู้มีสิทธิ  
เข้ารับการสัมภาษณ์** **ภายในวันที่ ๒๑ มีนาคม ๒๕๖๖** **ทางเว็บไซต์ https://www.princess-it.org/th/  
scholarship/sutd/**

๔.๒ ผู้มีสิทธิเข้ารับการสัมภาษณ์ (ตามข้อ ๔.๑) ส่งใบสมัครที่เว็บไซต์ของมหาวิทยาลัยเทคโนโลยีและการออกแบบแห่งสิงคโปร์ (https://admission.sutd.edu.sg/psp/CSADM1PRD/APPLICANT/HRMS/?cmd  
=login&languageCd=ENG&) **ภายในวันที่ ๒๘ มีนาคม ๒๕๖๖** และมหาวิทยาลัยเทคโนโลยีและการออกแบบแห่งสิงคโปร์จะพิจารณาผู้สมัครในส่วนที่เกี่ยวกับความรู้ทางเทคนิคและทักษะการสื่อสาร (มหาวิทยาลัยอาจติดต่อผู้สมัครบางรายเพื่อขอข้อมูลเพิ่มเติม)

๔.๓ คณะกรรมการพิจารณาคัดเลือกฯ (มีผู้แทนของมหาวิทยาลัยเทคโนโลยีและการออกแบบแห่งสิงคโปร์ร่วมเป็นกรรมการ) ดำเนินการสัมภาษณ์ผู้มีสิทธิเข้ารับการสอบสัมภาษณ์**ในวันที่ ๒๒ เมษายน ๒๕๖๖**

๔.๔ มูลนิธิเทคโนโลยีสารสนเทศตามพระราชดำริฯ **จะประกาศรายชื่อผู้มีสิทธิได้รับทุนภายในวันที่ ๘ พฤษภาคม ๒๕๖๖** **ทางเว็บไซต์ https://www.princess-it.org/th/scholarship/sutd/**

๔.๕ ผู้ผ่านการคัดเลือก จะต้องเดินทางไปศึกษา ณ มหาวิทยาลัยเทคโนโลยีและการออกแบบแห่งสิงคโปร์ (Singapore University of Technology and Design : SUTD) สาธารณรัฐสิงคโปร์ ประมาณปลายเดือนสิงหาคม ๒๕๖๖ และเข้าศึกษาในต้นเดือนกันยายน ๒๕๖๖

**๕. การเพิกถอนทุน**

มูลนิธิเทคโนโลยีสารสนเทศตามพระราชดำริฯ และมหาวิทยาลัยเทคโนโลยีและการออกแบบแห่งสิงคโปร์ (Singapore University of Technology and Design : SUTD) สาธารณรัฐสิงคโปร์ จะพิจารณาเพิกถอนการให้ทุนแก่ผู้ได้รับทุน หากเข้ากรณีใดกรณีหนึ่ง ดังนี้

๕.๑ ไม่สามารถเดินทางไปศึกษา ณ มหาวิทยาลัยเทคโนโลยีและการออกแบบแห่งสิงคโปร์ สาธารณรัฐสิงคโปร์ ได้ตามวันที่มหาวิทยาลัยกำหนด

๕.๒ ผู้ได้รับทุนส่งหลักฐาน และเอกสารที่ใช้ในการสมัครที่เป็นเท็จ

๕.๓ ผู้ได้รับทุนละเมิดสัญญาที่ทำกับมหาวิทยาลัยเทคโนโลยีและการออกแบบแห่งสิงคโปร์ สาธารณรัฐสิงคโปร์

๕.๔ ผู้ได้รับทุนมีผลการเรียนที่ต่ำกว่ามาตรฐาน หรือ อาจารย์ที่ปรึกษาให้ความเห็นว่าผู้รับทุน   
ไม่สามารถจะสำเร็จการศึกษาได้ตามที่หลักสูตรกำหนด

๕.๕ ผู้ได้รับทุนได้รับทุนจากหน่วยงานอื่นๆ

**๖. เงื่อนไขการรับทุน**

ทุนการศึกษานี้เป็นทุนที่มหาวิทยาลัยเทคโนโลยีและการออกแบบแห่งสิงคโปร์ (Singapore University of Technology and Design : SUTD) สาธารณรัฐสิงคโปร์ ได้ทูลเกล้าฯ ถวายแด่สมเด็จ  
พระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี เพื่อพระราชทานให้แก่บุคคลที่มีคุณสมบัติเหมาะสม ซึ่งเป็นทุนที่ไม่มีข้อผูกพัน **ดังนั้น หากผู้ที่ได้รับการคัดเลือกแล้วไม่สามารถรับเงื่อนไขและสละสิทธิการรับทุนในภายหลัง จะเป็นการกระทบกระเทือนต่อชื่อเสียงของประเทศไทยและโอกาสได้รับการสนับสนุนในลักษณะดังกล่าวในอนาคต**

ประกาศ ณ วันที่ ๒๗ ธันวาคม พ.ศ. ๒๕๖๕



(นายไพรัช ธัชยพงษ์)

กรรมการและเลขาธิการ

มูลนิธิเทคโนโลยีสารสนเทศตามพระราชดำริ

สมเด็จพระเทพรัตนราชสุดา ฯ สยามบรมราชกุมารี